רכילות עסיסית על כתבי הרכילות, עוד מבט על הטלוויזיה של ברלוסקוני, דקונסטרוקציה של שחקניות הוליוודיות, הצרפתים לא מרוצים, ועוד חדשות תקשורת מהרשת העולמית
 יוצרי הסרט התיעודי "Starsuckers", שהבכורה שלו עולה בימים אלה בלונדון, המציאו סיפורים משעשעים על סלבריטאים והציעו אותם לצהובונים בריטיים כדי לבדוק עד כמה כתבי הרכילות בודקים את אמיתות הסיפורים לפני פרסומם. המסקנה שאליה מגיע הסרט – אל תאמינו למה שאתם קוראים בעיתונים, ובמיוחד אם העיתון שאתם קוראים הוא צהובון בריטי – אמנם צפויה לחלוטין, אך הדרך אל התובנה הזאת משעשעת ביותר. פה תוכלו לצפות בקטעים מהסרט ובראיון קצר עם כריס אטקינס, הבמאי (גם בארץ המצב לא מזהיר).  ראש ממשלת איטליה, סילביו ברלוסקוני, מתכוון להילחם במבול הידיעות השליליות והמביכות ששוטף את התקשורת העולמית ועוסק בפרשיות המין שלו באמצעות כוח משימה מיוחד. תפקידו של הכוח יהיה להפציץ את אמצעי התקשורת בסיפורים חיוביים על המדינה ועל המנהיג השובב שלה. רפי מן מדווח על חלקה של שרת התיירות, יורשת הפלדה והדוגמנית לשעבר, במיזם הפיקוח התקשורתי החדש.  ובינתיים, הבמאי אריק גנדיני מציג את "Videocracy", סרט תיעודי חדש שבוחן את הדרכים שבהן תרמה אימפריית התקשורת של ברלוסקוני לעיצובה של איטליה במהלך שלושים השנים האחרונות. הטענה המרכזית של הסרט: ברלוסקוני הוא פשיסט טלוויזיוני.  שער גליון נובמבר של מגזין האופנה "ווג" מנסה ליצור את האשליה שארבע השחקניות שמופיעות עליו (ניקול קידמן, פנלופה קרוז, מריון קוטיארד וקייט האדסון) צולמו יחד (על-ידי אנני ליבוביץ). הוא נכשל. כישלון חרוץ.  המהדורה הצרפתית של "ווג", לעומת זאת, מושכת אליה אש מסיבות אחרות: בהפקת אופנה שמופיעה החודש במגזין מופיעה הדוגמנית ההולנדית לארה סטון כשגופה צבוע בשחור, מה שהביא לא מעט מבקרים להאשים את העורכים בחוסר טאקט, גזענות וקולוניאליזם תרבותי. כשרוברט דאוני גוניור עשה את זה בסרט "רעם טרופי", הוא קיבל מועמדות לאוסקר.  הבית הלבן נגד רשת החדשות פוקס-ניוז, ולהפך. מנהלת התקשורת של הבית הלבן, אניטה דאן, תקפה את הדרך התוקפנית והלא עניינית שבה הערוץ מסקר את הממשל, מה שסיפק לכוכבי הערוץ, ביל אוריילי וגלן בק, תירוץ מושלם להסביר (בדרך תוקפנית ולא עניינית) מדוע הבית הלבן טועה.  כאן תוכלו לצפות בשדר הרדיו הקונסרבטיבי ראש לימבו שוטח את השקפת עולמו בפני כתבת של MSNBC. ואילו כאן תוכלו לצפות בקית אולברמן, פובליציסט טלוויזיוני שיושב בקצה השני של הספקטרום הפוליטי, עושה לראיון עם לימבו דה-קונסטרוקציה.  עשרות עובדים בכירים נטשו בשבועות האחרונים את מגזין הכלכלה הסיני המוערך "קאיגינג", בעקבות לחצים כבדים מההנהלה לשנות את טון הסיקור הלוחמני ולנקוט קו מערכתי ידידותי יותר לממשל. כאן תוכלו לקרוא קצת על האן שולי, העורכת המייסדת של המגזין, שזכתה לכינוי "האשה המסוכנת ביותר בסין".  מספר העיתונאים שעוזבים את איראן מגיע בימים אלה לגבהים שכמותם לא נודעו מאז ימי המהפכה האסלאמית ב-1979. הסיבה: חששם מפני תגובת השלטון לדרך שבה סיקרו את הבחירות שנערכו במדינה ביוני האחרון ואת ההפגנות שבאו בעקבותיהן.  מכירים את האנשים המוזרים האלה שקופצים מאחורי גבם של כתבי הטלוויזיה שמדווחים בשידור חי מהשטח? כאן תוכלו למצוא אסופה מאוד מצחיקה, ומומלצת מאוד לצפייה, של עשרה נודניקים שמותירים את חותמם הייחודי על הכתבה שאליה הצליחו להידחף.